Peter Juel Jensen (V), 2012-04-19:
Da Venstres ordfører på denne forespørgsel ikke kan være til stede, skal jeg hermed oplæse ordførerens tale.
Enhedslisten spørger i denne forespørgsel om, hvad regeringen vil gøre for at forhindre Europa-Kommissionens forsøg på at regulere konfliktretten.
I Venstre lægger vi stor vægt på at fastholde det fleksible danske arbejdsmarked.
Denne særlige arbejdsmarkedsmodel er en af de vigtigste årsager til, at vi har et konkurrencedygtigt og fleksibelt arbejdsmarked.
Retten til kollektive forhandlinger og retten til at strejke er helt grundlæggende i denne danske model.
Derfor vil Venstre selvfølgelig stå fast på arbejdsmarkedsmodellen.
Heldigvis anerkender EU da også aftalesystemet.
Det fremgår mest tydeligt i artikel 28 i Den Europæiske Unions charter om grundlæggende rettigheder.
Her står der, at arbejdstagere har ret til kollektive forhandlinger og ret til at tage kollektive skridt.
Samtidig er Venstre også tilhænger af arbejdskraftens fri bevægelighed på det indre marked i EU.
Fri bevægelighed for arbejdskraften er et helt grundlæggende princip i EU, som har været med til at styrke de europæiske økonomier og det europæiske samarbejde.
Det vil få enorme negative konsekvenser for Danmark, hvis den fri bevægelighed af ydelser, serviceydelser, personer og kapital på det indre marked bliver alvorligt begrænset.
Opgaven består altså i at finde en social balance mellem den frie bevægelighed og den danske arbejdsmarkedsmodel.
Det havde Venstre stor succes med, da vi havde regeringsmagten.
Som eksempel kan man nævne Lavaldommen.
I Lavaldommen rykkede EF-Domstolen på balancen på arbejdsmarkedet på en måde, som oprindelig ikke var ønskværdig fra dansk side.
Derfor var det op til den tidligere regering i fællesskab med arbejdsmarkedets parter at genoprette balancen. Samarbejdet resulterede i et lovforslag, der bevarer den danske model, sikrer Danmark mod social dumping og unfair konkurrence og lever op til gældende EU-ret.
Det viste sig altså, at der ikke var et større og uløseligt modsætningsforhold mellem den danske model og EU-retten.
Derfor er Venstre heller ikke bekymret for, at Europa-Kommissionen generelt arbejder på at undergrave den danske arbejdsmarkedsmodel.
For det første har EU ofte rost den danske arbejdsmarkedsmodel, herunder de kollektive forhandlinger.
EU har endda fremhævet modellen som et forbillede for de andre medlemslande.
For det andet understreger Kommissionen i selve Monti II-forordningen, at retten til de kollektive skridt ikke må underordnes den frie bevægelighed.
Det er vigtigt for Venstre, at den danske arbejdsmarkedsmodel fastholdes.
I det hele taget er det vigtigt for Venstre, at EU respekterer, at medlemslandene har forskellige modeller for arbejdsmarkedet.
Det er ikke EU's opgave at blande sig i detaljerne i de forskellige modeller, som medlemslandene har valgt til at sikre borgernes arbejdsvilkår.
Det er altså med dette udgangspunkt, at Venstre betragter problematikken omkring konfliktretten.
Så er jeg vidende om fra min ordfører, at min gode kollega, hr. Leif Lahn Jensen, også på Venstres vegne vil oplæse et forslag til vedtagelse.
Sluttelig skal jeg, da Det Konservative Folkepartis ordfører ikke kan være til stede, på vegne af Det Konservative Folkeparti meddele, at de tilslutter sig Venstres holdning.